Sagunt obté per primera vegada quatre Banderes Blaves que reconeixen la qualitat i excel·lència de les seues platges
07 de maig 2025

![](/media/05ffpadx/img_3625_c.jpg?width=850&height=566.6666666666666)

Sagunt obté per primera vegada en la història una quarta Bandera Blava, que correspon a la platja Malva-rosa. Esta distinció reconeix la qualitat i excel·lència de les platges, així com el compromís amb la protecció del medi ambient. Esta Bandera Blava, atorgada per l'Asociación de Educación Ambiental y del Consumidor (ADEAC), se suma a les banderes de les platges del Port de Sagunt, Corinto i Almardà, que enguany han tornat a renovar la seua vigència.

Cal destacar també la renovació de la distintiva Sendera Blava per al delta del Palància i el reconeixement al Centre d'Educació Ambiental de la Comunitat Valenciana (CEACV) de la marjal dels Moros com a Centre Blau.

Els criteris per a obtenir la Bandera Blava es revisen i consensuen anualment a escala internacional i es dividixen en els següents blocs: informació i educació ambiental, seguretat i servicis, qualitat de l'aigua i gestió ambiental.

L'ADEAC valora positivament l'organització d'activitats d'educació ambiental, així com l'existència de panells informatius sobre la platja, els ecosistemes litorals i el codi de conducta en estos espais. Per a assegurar la qualitat de l'aigua s'han de prendre un nombre de mostres periòdiques i els resultats de les mateixes han de ser excel·lents en tots els seus punts conforme a la Directiva de Qualitat d'Aigües de Bany.

Les platges han de comptar amb banys públics i, almenys, un d'ells ha d'estar adaptat per a persones amb discapacitat. D'igual mode, disposar d'una adequada gestió de residus selectiva és un altre dels requisits. Finalment, l'ADEAC també valora l'accessibilitat a les platges i la contractació d'un equip d'assistència en socorrisme i primers auxilis.

![](/media/z34lj342/img_4040_c.jpg?width=850&height=585.8108108108108)

Tal com subratlla l'alcalde de Sagunt, Darío Moreno, amb esta quarta bandera "es fa justícia" perquè es diferencia la platja Corinto de la platja Malva-rosa i ara cadascuna d'elles tindrà un "reconeixement especial". El primer edil ha afegit que això és important per a continuar posicionant Sagunt i ha recordat que des del Consistori continuen lluitant pel projecte de recuperació del litoral: "Esta quarta bandera també ens dona més força per a continuar demandant al Ministeri de Transició Ecològica els passos que necessitem donar per a recuperar la qualitat de les platges d'arena que teníem".

El regidor de Platges, Roberto Rovira, ha manifestat que l'obtenció de quatre Banderes Blaves, així com els distintius de Sendera Blava i Centre Blau són "un reconeixement a l'enorme treball" que durant tot l'any es desenvolupa per part dels servicis municipals: "Esta bona notícia per a la ciutat s'ha donat gràcies a l'equip de salvament i socorrisme, que és un referent a nivell nacional i internacional; al treball de neteja i manteniment de les platges de la SAG; així com a la labor de la Policía Local, el departament de Turisme o l'àrea d'Activitat Física, Salut i Esports".

*   [](http://www.facebook.com/sharer.php?u=https://aytosagunto.es/va/actualitat/2025-05-07-sagunt-obté-per-primera-vegada-quatre-banderes-blaves-que-reconeixen-la-qualitat-i-excel-lència-de-les-seues-platges/ "Facebook")
*   [](http://twitter.com/share?url=https://aytosagunto.es/va/actualitat/2025-05-07-sagunt-obté-per-primera-vegada-quatre-banderes-blaves-que-reconeixen-la-qualitat-i-excel-lència-de-les-seues-platges/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-05-07-sagunt-obté-per-primera-vegada-quatre-banderes-blaves-que-reconeixen-la-qualitat-i-excel-lència-de-les-seues-platges/ "Linked In")
*   [](mailto:?body=https://aytosagunto.es/va/actualitat/2025-05-07-sagunt-obté-per-primera-vegada-quatre-banderes-blaves-que-reconeixen-la-qualitat-i-excel-lència-de-les-seues-platges/)